**Jautājums**:

Lūdzam Jūs sniegt precizējošo informāciju attiecībā uz Jūsu izsludināto atklāto konkursa “Kokskaidu granulu piegāde Alojas novada domes iestādēm” identifikācijas numurs: AND/2016/04 nolikumu, kur 3.3.2.punktā ir noteikta prasība par granulu sertificēšanu un to atbilstību kvalitātes prasībām.

1. Lūdzam Jūs sniegt informāciju par citiem ekvivalentiem sertifikātiem, jo Jūsu pieprasītais sertifikāts EN*plus* ir izsniegts tikai nelielai daļai uzņēmumu kas būtu interpretējams ar konkurences ierobežošanu.
2. Lūdzam iesniegt nepieciešamā EN*plus* sertifikāta kvalitātes kritērijus.
3. Kādēļ ir nepieciešams sertifikāts gan kokskaidu granulu ražotājam, gan kokskaidu granulu tirgotājiem.

**Atbilde**:

1. Iepirkumu komisija informē, ka tā neuzskata šo nolikuma prasību par konkurenci ierobežojošu. Latvijā darbojas vismaz 12 uzņēmumi, kuri ir saņēmuši pieprasīto sertifikātu, kas apliecina to ražotās produkcijas kvalitāti. Ņemot vērā Alojas novada domes līdzšinējo pieredzi ar kokskaidu granulu piegādātājiem, kā arī to, ka pašvaldībai nepieciešamais kokskaidu granulu apjoms ir ievērojams un tai ir jānodrošina nepārtraukta sabiedrisko ēku, tai skaitā, skolu un bērnudārzu siltumapgāde, piegādātajām granulām ir jābūt kvalitatīvām, tādējādi mazinot riskus apkures nodrošināšanā. Nekvalitatīvu kokskaidu granulu piegāde pašvaldībai nodara ievērojamus finansiālus zaudējumus gan lielāku izmaksu par siltumapgādi veidā, gan arī granulu katlu remonta izmaksu veidā. Pieprasītais ENplus sertifikāts nodrošina pašvaldībai pārliecību par piegādāto kokskaidu granulu augstu kvalitāti. un to kvalitāti apliecinošais sertifikāts ir uzticams un pārbaudāms. Iepirkumu komisija nolikumā nav paredzējusi kāda ekvivalenta sertifikāta iesniegšanu, kas būtu līdzvērtīgs ENplus sertifikātam.
2. Komisija informē, ka ENplus sertifikāta kvalitātes kritēriji ir publiski pieejami internetā, piemēram, <http://www.enplus-pellets.lv/lv/sakums/> .
3. Komisija sniedz atbildi, ka tai ir nepieciešams pārliecināties par piegādāto granulu kvalitāti abos gadījumos, gan tad, ja granulas piedāvā piegādāt pats ražotājs, gan arī tajā gadījumā, ja tās piesakās piegādāt tirgotājs.